b'\n_START_ARTICLE_\nGardedivisjonen\n_START_PARAGRAPH_\nGardedivisjonen (Guards Division) er en organisasjon i den britiske h\xc3\xa6ren som administrerer alle h\xc3\xa6rens fotgardeavdelinger. Gardedivisjonen er ikke et divisjonsforband, men kun en administrativ avdeling. Hovedkvarteret ligger i London, sammen med regimentshovedkvarteret til hvert av divisjonens regimenter. Divisjonen inng\xc3\xa5r i De kongelige husholdtropper og har ansvar for \xc3\xa5 stille to bataljoner og tre kadrekompanier (beredskapsbataljoner redusert til kompaniniv\xc3\xa5) til r\xc3\xa5dighet for \xc2\xaboffentlig tjeneste\xc2\xbb (seremonielle oppgaver) ved London distrikt. Selv om gardistene f\xc3\xb8rst og fremst forbindes med seremoni, er gardebataljonene fullt operative infanteriavdelinger og utf\xc3\xb8rer sine oppgaver som s\xc3\xa5danne._NEWLINE_Som f\xc3\xb8lge av omorganiseringen av infanteriet som ble kunngjort i 2004 vil Gardedivisjonen motta \xc3\xa9n ekstra bataljon. For f\xc3\xb8rste gang vil dette v\xc3\xa6re en avdeling fra reserven (Army Reserve), og det forventes at det blir London Regiment.'